2018թ. ապրիլ-մայիս ամիսներին Հայաստանում տեղի ունեցած «թավշյա հեղափոխությունն» ավելի բարդացրեց Ադրբեջանի իրադրությունը: Կոռումպացված եւ Ադրբեջանի հետ գործարքների միշտ պատրաստ Հայաստանի իշխանությունը տապալվեց: Պետության ղեկավարի տեղը եկավ ժողովրդի կողմից ընտրված վարչապետ Նիկոլ Փաշինյանը, ով անմիջապես հրաժարվեց հակամարտության կարգավորման բանակցություններում ներկայացնել Արցախի բնակչությանը: Իր դիրքորոշումը Փաշինյանը հիմնավորեց նրանով, որ Արցախի ժողովուրդը չի ընտրում Հայաստանի ղեկավարությանը, եւ Արցախի անունից խոսել կարող է միայն այնտեղ ընտրված իշխանությունը: Օրակարգում հայտնվեց ԼՂՀ-ն բանակցային գործընթացին վերադարձնելու թեման: Համանախագահող երկրներից մեկը` Ռուսաստանը, պատրաստակամություն հայտնեց ընդգրկել ԼՂՀ-ին բանակցային գործընթացում, եթե հակամարտության կողմերը համաձայնության գան այդ հարցի շուրջ: Ադրբեջանի ղեկավարությունը Հայաստանի նոր ղեկավարության դիրքորոշումն անընդունելի որակեց: Նույնիսկ խնդրահարույց դարձավ Ադրբեջանի նախագահի հանդիպումը Հայաստանի «հեղափոխական» վարչապետի հետ: Կային ակնարկներ, որ Ադրբեջանի նախագահի համար նպատակահարմար կլինի հանդիպումներ անցկացնել Հայաստանի նախագահի հետ: Ամեն ինչ կախվեց օդում: